B4-0078 και 0088/96

Ψήφισμα σχετικά με τη Σαουδική Αραβία

Το Ευρωπαϊκό Κοινοβούλιο,

Α. βαθειά ταραγμένο για τις σοβαρές και εκτεταμένες παραβιάσεις των θεμελιωδών ανθρωπίνων δικαιωμάτων στη Σαουδική Αραβία, συμπεριλαμβανομένης της κράτησης και της κακομεταχείρισης των πολιτικών κρατουμένων, για τον αυξανόμενο αριθμό δημοσίων εκτελέσεων και τη σειρά εγκλημάτων που συνεπάγονται τη θανατική ποινή, όπως αναφέρουν η Διεθνής Αμνηστία και το Παρατηρητήριο των Ανθρωπίνων Δικαιωμάτων,

Β. εκφράζοντας την ανησυχία του για την αναφερόμενη αύξηση του αριθμού των μαστιγώσεων και ακρωτηριασμών κατόπιν δικαστικών αποφάσεων,

Γ. σοβαρά ανήσυχο για την πλήρη έλλειψη θεμελιωδών ελευθεριών και δημοκρατικών δικαιωμάτων στη Σαουδική Αραβία καθώς και για τον περιορισμό των δικαιωμάτων των γυναικών και των αλλοδαπών που εργάζονται στη Σαουδική Αραβία,

Δ. έχοντας υπόψη το καθεστώς πλήρους λογοκρισίας των μέσων ενημέρωσης,

Ε. πιστεύοντας στο δικαίωμα των σαουδαράβων πολιτών που ζουν στο εξωτερικό να υποστηρίζουν μεταρρυθμίσεις με ειρηνικό τρόπο, χωρίς ωστόσο να επικροτεί επ´ ουδενί τις συγκεκριμένες απόψεις του Mohammed A.S. al- Mas'ari,

ΣΤ. αναγνωρίζοντας τους κινδύνους τους οποίους ενδέχεται να αντιμετωπίσουν οι εξόριστοι εάν δεν τους δοθεί πολιτικό άσυλο,

Ζ. έχοντας πλήρη επίγνωση της σημασίας της Σαουδικής Αραβίας ως χώρας παραγωγής πετρελαίου και ως εμπορικού εταίρου των κρατών μελών της Ευρωπαϊκής Ένωσης καθώς και άλλων κρατών και προσπαθώντας με κάθε τρόπο να ενθαρρύνει τις καλές σχέσεις με τον σαουδαραβικό λαό, απορρίπτοντας ωστόσο την ιδέα ότι, προκειμένου να προστατευθούν τα οικονομικά συμφέροντα, δεν θα πρέπει να δοθεί ιδιαίτερη σημασία στην προστασία των ανθρωπίνων δικαιωμάτων,

Το Ευρωπαϊκό Κοινοβούλιο,

1. εκφράζει βαθειά λύπη για την πρόθεση απέλασης του σαουδάραβα αντιφρονούντος Mohammed A.S. al-Mas´ari από το Ηνωμένο Βασίλειο ή απομόνωσής του σε απομεμακρυσμένο τόπο, έχοντας ιδιαιτέρως υπόψη το γεγονός ότι ο αντιφρονών αυτός είχε φυλακισθεί και βασανισθεί διότι συγκρότησε Επιτροπή για την Προάσπιση των Νόμιμων Δικαιωμάτων, προτού δραπετεύσει και εγκαταλείψει την πατρίδα του[semigr ] ζητεί από το Ηνωμένο Βασίλειο να μην τον απελάσει[semigr ]

2. ζητεί να εφαρμοσθεί χωρίς παρεκκλίσεις, σε όλη την Ευρωπαϊκή Ένωση, το δικαίωμα παροχής πολιτικού ασύλου στους πραγματικά πολιτικούς αντιφρονούντες[semigr ]

3. καλεί την κυβέρνηση της Σαουδικής Αραβίας να λάβει επειγόντως μέτρα για τη γενική βελτίωση της κατάστασης των ανθρωπίνων δικαιωμάτων στη χώρα[semigr ]

4. ζητεί επιμόνως από το Συμβούλιο και την Επιτροπή να τονίσουν το ζήτημα αυτό κατά τις πολιτικές επαφές τους με τη σαουδαραβική κυβέρνηση και στο πλαίσιο του Συμβουλίου Συνεργασίας του Κόλπου[semigr ]

5. ζητεί από όλα τα κράτη μέλη να ενεργήσουν από κοινού προκειμένου να μην ευνοηθούν ορισμένα εξ αυτών από ενδεχόμενες κυρώσεις οι οποίες θα ήταν δυνατόν να επιβληθούν εις βάρος άλλων λόγω του ότι υποστήριξαν τα ανθρώπινα δικαιώματα[semigr ]

6. παρακολουθεί με βαθειά ανησυχία το βαθμό εξάρτησης ορισμένων κρατών από την εξαγωγή όπλων προς χώρες όπου καταπατούνται τα ανθρώπινα δικαιώματα, ζητεί δε να υπάρξει διαφοροποίηση και να τηρηθούν οι κατευθυντήριες γραμμές των ψηφισμάτων του της 24ης Μαρτίου 1994 σχετικά με τον αφοπλισμό, τον έλεγχο της εξαγωγής όπλων και τη μη διάδοση των όπλων μαζικής καταστροφής ((ΕΕ C 114, 25.04.1994, σελ. 56)), και της 19ης Ιανουαρίου 1995 σχετικά με την ανάγκη ελέγχων, εκ μέρους της Ευρώπης, στην εξαγωγή ή μεταφορά όπλων ((ΕΕ C 43, 20.02.1995, σελ. 89))[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών καθώς και στην κυβέρνηση της Σαουδικής Αραβίας.